CELEX: 62016TN0726
Language: mt
Date: 2016-10-13 00:00:00
Title: Kawża T-726/16: Rikors ippreżentat fit-13 ta’ Ottubru 2016 – VFP vs Il-Kummissjoni

12.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 462/33
            
         Rikors ippreżentat fit-13 ta’ Ottubru 2016 – VFP vs Il-Kummissjoni
   (Kawża T-726/16)
   (2016/C 462/43)
   Lingwa tal-kawża: l-Ingliż
   
      Partijiet
   
   
      Rikorrenti: Vlaamse Federatie van Persverkopers VZW (VFP) (Antwerpen, il-Belġju) (rappreżentanti: P. de Bandt, J. Dewispelaere u J. Probst, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tiddikjara r-rikors ammissibbli;
            
         
               —
            
            
               tannulla d-deċiżjoni tal-Kummissjoni Ewropea tat-3 ta’ Ġunju 2016, Għajnuna mill-Istat SA.42366 (2016/N) – il-Belġju – għajnuna mill-Istat sabiex bpost tipprovdi servizzi pubbliċi matul il-perijodu 2016-2020 (1);
            
         
               —
            
            
               tirreferi l-każ lura lill-Kummissjoni għal iktar investigazzjoni u għal deċiżjoni ġdida;
            
         
               —
            
            
               tikkundanna lill-Kummissjoni għall-ispejjeż tar-rikorrenti; u
            
         
               —
            
            
               tieħu azzjonijiet oħra jew azzjonijiet addizzjonali hekk kif jista’ jkun meħtieġ.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka motiv uniku li huwa bbażat fuq il-fatt li l-Kummissjoni Ewropea kisret id-drittijiet proċedurali tagħha billi adottat id-deċiżjoni kkontestata u ma fetħietx il-proċedura formali prevista mill-Artikolu 108(2) TFUE.
   F’dan il-motiv uniku huwa spjegat li, sa fejn il-Kummissjoni ltaqgħet ma’ diffikultajiet serji fir-rigward tal-kompatibbiltà eventwali mas-suq intern tal-kumpens għal dan is-servizz ta’ interess ekonomiku ġenerali (“SGEI”) ta’ distribuzzjoni tal-istampa, hija kellha l-obbligu skont il-liġi li tadotta d-deċiżjoni li tiftaħ il-proċedura ta’ investigazzjoni formali. Dan il-motiv uniku huwa maqsum f’erba’ partijiet. B’mod partikolari, qed jiġi argumentat li l-eżistenza tad-diffikultajiet serji jirriżultaw minn serje ta’ indizji konsistenti rigward (i) it-tul tal-eżami preliminari u taċ-ċirkustanzi speċjali li taħthom ingħatat l-għajnuna (l-ewwel parti), (ii) il-fatt li l-analiżi tal-Kummissjoni tal-kwalifika tad-distribuzzjoni ta’ gazzetti u ta’ perjodiċi rikonoxxuti bħala SGEI ma huwiex biżżejjed (it-tieni parti), (iii) il-fatt li l-analiżi tal-Kummissjoni tal-benefiċjarji tad-distribuzzjoni tal-istampa ma hijiex kompluta (it-tielet parti) u (iv) il-fatt li l-analiżi tal-Kummissjoni tad-distorsjoni tal-kompetizzjoni u tal-iżvilupp tal-kummerċ hija inkompleta u insuffiċjenti (ir-raba’ parti).
   
      (1)  GU 2016, C341, p. 5.